কলকাতার পুলিশ কমিশনার রাজীব কুমারের ভূমিকায় ক্ষুব্ধ হাইকোর্ট। রাজীবের জবাবে অসন্তুষ্ট বিচারপতি জয়মাল্য বাগচী শুক্রবার ফের তাঁকে হলফনামা দিয়ে বক্তব্য জানাতে  নির্দেশ দেন।রাজীব এদিন আদালতে হাজির হয়ে আত্মপক্ষ সমর্থনে বক্তব্য রাখেন। আগামী দু’সপ্তাহের মধ্যে ফের রাজীবকে সশরীরে হাজির হয়ে কেন নির্দেশ মানা হয়নি, তার কারণ দর্শাতে বলেন বিচারপতি। আরএসএসে’র সমাবেশের অনুমতি সংক্রান্ত মামলায় আদালতের নির্দেশ অমান্য করায় অভিযোগ রয়েছে রাজীবের বিরুদ্ধে। তাঁর বিরুদ্ধে স্বতঃপ্রণোদিত আদালত অবমাননার রুল জারি করেছিল হাইকোর্ট। 

রাজীব এদিন জানান, ‘বিশেষ কাজে’ ব্যস্ত থাকায় তিনি রিপোর্ট এবং চিঠি দিতে পারেননি। তবে আদালতের নির্দেশ মেনে গোটা বিষয়টি তিনি নিজে খতিয়ে দেখেছিলেন। তাঁর পরামর্শেই যুগ্ম কমিশনার (সদর) আরএসএসের আবেদনপত্রটির উত্তর দিয়েছিলেন বলেও দাবি করেন কমিশনার।
বিচারপতি বাগচী তখন বলেন, ‘‘আমার সামনে এই যুক্তি দিচ্ছেন। তাহলে এ কথা কেন যুগ্ম কমিশনার তাঁর চিঠিতে উল্লেখ করেননি। যুগ্ম কমিশনার জানাতে পারতেন যে, হাইকোর্টের নির্দেশে কমিশনার বিষয়টি বিবেচনা করেছেন। তাঁর হয়ে তিনি উত্তর দিচ্ছেন। তা তো করা হয়নি!’’ 
রাজীব এসময় কিছু বলার চেষ্টা করলেও থামিয়ে বিচারপতি বলেন, ‘‘পুলিশ কমিশনারের মতো সিনিয়র অফিসার যদি আদালতের নির্দেশকে সম্মান জানাতে না পারেন, তবে অধস্তনেরা কী শিখবেন, কীভাবে আদালতের নির্দেশকে সম্মান দেবেন!’’ 

বিচারপতি বাগচী নির্দেশ দিয়েছিলেন, আরএসএসে’র তরফে সমাবেশের অনুমতি চেয়ে আবেদন পেলে পুলিশ কমিশনারকে নিজে বিবেচনা করে রিপোর্ট দিতে হবে। সমাবেশ প্রসঙ্গে কমিশনার কী সিদ্ধান্ত নিলেন তা আরএসএস’কে জানিয়ে দিতে হবে। কিন্তু কমিশনারের পরিবর্তে যুগ্ম কমিশনার (সদর) সভা বাতিলের সিদ্ধান্ত সম্পর্কে চিঠি দেন সঙ্ঘকে।